Video: Winkelsentrum brand; betogings woed voortDie Brookside-winkelsentrum langs die N3-hoofweg in Pietermaritzburg. (Foto: Twitter) Die Brookside-winkelsentrum langs die N3-hoofweg in Pietermaritzburg is Maandagoggend, te midde van voortgesette gewelddadige betogings in KwaZulu-Natal, in vlamme gehul. Betogings in dié provinsie asook Gauteng het die afgelope naweek opgevlam nadat oudpres. Jacob Zuma verlede week sy vonnis van 15 maande in die Estcourt-gevangenis begin uitdien het. Sedertdien is talle winkels in dié provinsies geplunder en besteel en is verskeie nasionale paaie versper en beskadig. Die KwaMashu-winkelsentrum in KwaZulu-Natal. (Foto: Twitter) ’n Polisiebeampte is onder meer in Gauteng geskiet en in KwaZulu-Natal is meer as 37 vragmotors asook ’n ambulans aan die brand gesteek. Dit word verneem dat geweerskote Sondagaand en Maandagoggend in Vosloorus afgevuur is en dat verskeie OTM’s opgeblaas is. Metrobusdienste in Johannesburg is intussen tydelik opgeskort. Foto’s en video’s van die onluste word deurlopend op sosiale media gedeel en daar is toenemende oproepe dat pres. Cyril Ramaphosa daadwerklik moet ingryp. Onluste in Mamelodi, Pretoria. (Foto: Twitter) Die KwaZulu-Natalse provinsiale regering het intussen in ’n verklaring gesê dat die skade wat aan private en openbare eiendom in dié provinsie aangerig is reeds sowat R100 miljoen beloop. Daar heers ook kommer dat die ontwrigting ’n negatiewe ekonomiese uitwerking gaan hê aangesien die provinsie twee strategiese hawens het. Luidens die verklaring is altesame 123 mense reeds in verband met die betogings in hegtenis geneem en aanklagte van sakeroof, opsetlike saakbeskadiging, openbare geweld en die oortreding van rampregulasies staar hulle in die gesig. Betogings in Germiston. (Foto: Twitte) Mandla Nsele, woordvoerder vir die eThekwini-munisipaliteit, het bewerings dat metropolisiebeamptes in KwaZulu-Natal ook aan ’n geplundery deelgeneem het, verwerp. Dít volg na ’n video op sosiale media gedeel is wat wys hoe metropolisiebeamptes goedere buite ’n winkel in hulle voertuig laai. “’n Voorlopige ondersoek dui aan dat die beamptes die goedere gekonfiskeer het en verlate items op straat opgetel het.” Die Johannesburgse metropolisie het dié foto’s van betogings op twitter gedeel. (Foto: Twitter/ JMPD) Volgens supt. Parbhoo Sewpersad, woordvoerder vir die Durbanse metropolisie, is honderde mense tans in aanhouding by polisiestasies in die provinsie in verband met goedere wat tydens die plundering van winkels gesteel is. David Makhura, premier van Gauteng, het ook die geweld en “wetteloosheid” in dié provinsie veroordeel en ŉ beroep op “kalmte” onder inwoners gedoen. “As provinsie en land is ons reeds in die middel van ’n dodelike pandemie. Ons word almal versoek om onsself te beskerm en openbare byeenkomste te vermy.” Betogers het deur die nag altesaam 37 vragmotors uitgebrand (Foto: Rob Beezy, Twitter) Makhura het die Gautengse polisie geloof vir inhegtenisnemings wat reeds in verband met die betogings plaasgevind het en gesê dat die polisie sal voortgaan om lewens en eiendom sonder vrees te beskerm. Daar is tot dusver 96 mense in Gauteng in hegtenis geneem. Die vakbond UASA het Maandag gesê die voortslepende betogings sal bloot tot verhoogde armoede en werkloosheid in Suid-Afrika lei. “Die land sit reeds met ’n pandemie wat onmeetbare skade aan ons ekonomie aanrig. Die laaste ding wat ons nodig het, is onverantwoordelike geweld en plundering. “Ons doen ’n beroep op betogers om huis toe te gaan en nie verder skade aan die ekonomie en eiendom van medelandsburgers aan te rig nie.” Pres. Cyril Ramaphosa het die geweld Sondagaand veroordeel en gesê dat geweld, vandalisme en die skending van menseregte nie geduld sal word nie. “Ons as nasie sal geen geweld en vandalisme duld nie en diegene wat hulle hieraan skuldig maak, sal in hegtenis geneem en vervolg word. Dit geld ook vir dié wat hulle skuldig maak aan die verbreking van afsonderingsregulasies,” het Ramaphosa gesê. Van die paaie in KwaZulu-Natal en Gauteng wat tans onbegaanbaar is: #ShutdownSA Brookside Mall pmb pic.twitter.com/oQisSAZOqp — Sithembiso buthelezi (@goodnewsbuthel) July 12, 2021